অরুণাচলকে ঘিরে বিরাট দাবি চীনের, জবাবে কী বলল নয়াদিল্লি?

ওয়েব ডেস্ক: সাংহাই আন্তর্জাতিক বিমানবন্দরে (Sanghai International Airport) অরুণাচল প্রদেশের (Arunachal Pradesh) এক মহিলার হেনস্থার ঘটনাকে ঘিরে ফের পারদ বাড়ল দিল্লি ও বেজিংয়ের মধ্যে। এই ঘটনার প্রেক্ষিতে কড়া প্রতিক্রিয়া ভারত (India) ও চীন (China) – দুই দেশের তরফেই। চীন হেনস্থার অভিযোগ উড়িয়ে অরুণাচল প্রদেশকে আবারও তাদের অংশ বা ‘জাংনান’ বলে দাবি জানিয়েছে। যদিও ভারতের তরফে কড়া ভাষায় চীনের এই দাবিকে খণ্ডন করা হয়েছে।

সাংহাইয়ের ঘটনার পর চীনের বিদেশ মন্ত্রকের মুখপাত্র মাও নিং জানান, বিমানবন্দরের বর্ডার পরিদর্শন কর্তৃপক্ষ ওই ভারতীয় তরুণীকে নিয়ম মেনে জিজ্ঞাসাবাদ করেছে। তাঁর দাবি, “প্রক্রিয়াটি পুরোপুরি আইনসম্মত ছিল এবং সংশ্লিষ্ট ব্যক্তির অধিকার সুরক্ষিত রাখা হয়েছে। জাংনান বরাবরই চীনের ভূখণ্ড; ভারত অবৈধভাবে ওই অঞ্চল দখলে রেখেছে। তাঁদের দাবি আমরা কখনও মেনে নিইনি।”

আরও পড়ুন: দিল্লি ঘটনায় ভয় পেয়ে ভারত সফর বাতিল নেতানিয়াহুর!

চীনের এই অবস্থানের কড়া বিরোধিতা করেছে নয়াদিল্লি। ভারতের বিদেশ মন্ত্রকের মুখপাত্র রণধীর জয়সওয়াল জানান, আটক হওয়া তরুণীর বৈধ ভারতীয় পাসপোর্ট ছিল এবং তিনি সাংহাই হয়ে জাপানে যাচ্ছিলেন। তিনি স্পষ্ট বলেন, “অরুণাচল প্রদেশ ভারতের একটি অবিচ্ছেদ্য অংশ—এটি নিয়ে কোনও বিতর্ক নেই। চীনের অস্বীকৃতি সত্যকে বদলাতে পারে না।”

জয়সওয়াল আরও বলেন, ঘটনাটি ভারতের কাছে গুরুতর উদ্বেগের কারণ। তাঁর অভিযোগ, চীন এখনও এই আচরণের যৌক্তিক ব্যাখ্যা দেয়নি, যা আন্তর্জাতিক বিমান যাত্রীদের অধিকার ও আন্তর্জাতিক বাণিজ্যিক উড়ানের একাধিক নিয়ম লঙ্ঘন করে। পাশাপাশি এই ঘটনা চীনের নিজস্ব ২৪ ঘণ্টার ভিসা-মুক্ত ট্রানজিট নীতির পরিপন্থী বলে দাবি নয়াদিল্লির।

দেখুন আরও খবর: